**Karen Angell** (født 16. mai 1732 i Trondhjem, død 11. juli 1788 på Øverød) var en norskfødt kjøpmannsdatter, i samtiden Trondhjems rikeste.

Biografi
--------

Hun var datter av kjøpmann og etatsråd Lorentz Angell (1692–1751) og hustru Sara Collet (1702–56). Hennes onkel (farbror) var kjøpmann og legatstifter Thomas Angell. Karen var parets eneste overlevende barn, og hun ble oppdratt med flid og omhu. Hun lærte tysk og franske, spilte cembalo og danset, men først og fremst ble hun oppdratt til en god husholdning samt til å føre et ærbødig og kristelig levnet.

### Byens rike datter

Foreldrenes formue ga Karen mange beilere. Angell-familien befant seg høyt på Trondhjems sosiale stige, og Karen var enearving – også til onkelen Thomas' formue. Den 29. juli 1751 forlovet hun seg med en fjern slektning, etatsråd og historiker Peter Frederik Suhm fra København. Samme år kom sønnen Ulrik Frederik til verden. Bryllupet ble holdt den 19. april året etter, hvor Karens far var død. Betingelsen for giftemålet, var at Suhm skulle forbli i Trondhjem til enkesvigermorens død, det var han forpliktet til for å kunne gjøre bruk av konens medgift. Karen var nemlig byens rikeste kvinne: paret hadde stort hus i byen og en herskapelig gård på landet. Suhm hadde nå endelig nok ressurser til på heltid å vie seg sine studier og vitenskapen. Paret hadde nok også håpet at Karen også skulle arve onkelen Thomas, men av flere grunner, ble store deler av denne i stedet skjenket sosiale formål.

I 1765 flyttet den lille familien til København, hvor Suhm kunne samle flere bøker og utgi sine skrifter. Her kjøpte de et stort hus, og hadde landsted i Øverød utenfor byen. Sorgen ramte dem begge, da sønnen i 1778 døde uventet etter en forkjølelse. Fru Suhm mistet etterhvert lysten til å bevege seg ut, og de tre siste uker av hennes liv var hun syk. Hun døde på Øverød den 11. juli 1788.

### Ettermæle

Ifølge ektemannens minneskrift, holdt fru Suhm av lesning på flere språk; gudelig og moralsk såvel som skjemtsom og vittig litteratur. Hun hadde et alvorlig sinnelag, men var hverken lunefull eller fortredelig. Hun sørget for det meste i huset – også når bygninger skulle oppføres – til stor glede for ektemannen, som i stedet for praktiske gjøremål, kunne vie all sin tid til studiene.

Suhm sørget for et anstendig gravmæle i gravkrypten under *Frederiks Tyske Kirke* på Christianshavn. Her ligger ekteparet i sorte marmorkister på hver side av deres sønns hvite marmorkiste bak smijernsgitter med ekteparets våpenskjold. Et tilhørende epitafium med portrettrelieffer av alle tre, utført i gjellebækmarmor og italiensk, hvit marmor, er siden flyttet opp i kirken. Suhm lot også medaljøren Daniel Adzer skjære en medalje med fruens ansiktstrekk, preget i 40 eksemplarer i sølv og to i gull. Suhm har deretter kunnet utdele sin hustrus minnemedalje til sine venner ved jul og nyttår.

I Det Kgl. Bibliotek i København finnes et manuskript i form av en kokebok, forfattet av fru Suhm.

Galleri
-------

* Angells talende våpenskjold med to fiskekrokerAngells talende våpenskjold med to fiskekroker
* Angells sarkofag i belgisk, sort marmorAngells sarkofag i belgisk, sort marmor
* Epitafiium med Angells portrettmedaljong til høyreEpitafiium med Angells portrettmedaljong til høyre
* Familien Suhms gravkapell bak gitterdøreneFamilien Suhms gravkapell bak gitterdørene

Referanser
----------

1. 1 2 3   Norsk biografisk leksikon, nbl.snl.no[Hentet fra Wikidata]
2. 1 2  Gerhard Munthe (1985). «Suhm og Norge». *Bibliotekshistorie*. Hosted av Det Kgl. Bibliotek. Besøkt 3. april 2018.
3. ↑  Terje Bratberg (2009). «Peter Frederik Suhm». *Norsk biografisk leksikon*. nbl.snl.no. Besøkt 3. april 2018.
4. 1 2  P. F. Suhm (1789). «Caracter af Frue Karen Suhm fød Angel». *Minerva, et Maanedsskrivt*. 15: s. 394–401.
5. 1 2  Einar Rædergård. «Karen Angell». trondheim.no. Arkivert fra originalen 4. april 2018. Besøkt 3. april 2018.
6. ↑  «Christians Kirke» (PDF). *Danmarks Kirker*: s. 218–19. 1973–75.
7. ↑  Georg Galster. «Daniel Jensen Adzer». danskmoent.dk. Besøkt 3. april 2018.
8. ↑  «Kogebog, skreven af P. F. Suhm's förste Hustru, Karen Angell». *Det Kgl. Bibliotek*. rex.kb.dk/. Besøkt 3. april 2018.

|  |  |
| --- | --- |
| Oppslagsverk/autoritetsdata | Historisk befolkningsregister **·** BIBSYS **·** VIAF
 |